b'\n_START_ARTICLE_\nEls Encantats\n_START_SECTION_\nOrigen llegendari\n_START_PARAGRAPH_\nCom moltes altres muntanyes, el seu nom neix entre antigues llegendes. En aquest cas la llegenda diu que aquestes dretes agulles eren de primer nom\xc3\xa9s dos ca\xc3\xa7adors que havien fugit de missa per ser els primers a batre l\'isard i que van \xc3\xa9sser male\xc3\xafts i varen quedar petrificats per sempre.\n_START_SECTION_\nHist\xc3\xb2ria de les seves ascensions\n_START_PARAGRAPH_\nLes primeres ascensions s\xc3\xb3n atribu\xc3\xafdes a l\'expedici\xc3\xb3 de Ludovic Fontan dit de Negrin, amb els guies Bernard Salles dit Garre, l\'aragon\xc3\xa8s Juan Angusto dit Rafael i els catalans Isidre Romeu i Bartomeu Ciffre que assoliren el Gran Encantat l\'any 1901, per la que avui en dia \xc3\xa9s la via normal. El Petit Encantat va \xc3\xa9sser ven\xc3\xa7ut l\'any seg\xc3\xbcent per una cordada francesa, els senyors Ren\xc3\xa9 d\'Astorg i Henri Brulle amb el guia Castagn\xc3\xa9 de Gavarnia. _NEWLINE_L\'any 1910, moss\xc3\xa8n Jaume Oliveras i Joan Abella assoliren l\'Encantat Gran per la canal nord-est, i l\'estiu seg\xc3\xbcent moss\xc3\xa8n Oliveras en solitari assoleix l\'Encantat Petit (4\xc2\xba ascensi\xc3\xb3 i primera estatal per la cara nord i l\'aresta nord-est), havent de superar enormes dificultats i greus perills. Aquesta ascensi\xc3\xb3 va tenir el ress\xc3\xb2 que li havia mancat a les anteriors, a causa possiblement de la popularitat d\'Oliveres en la societat catalana de l\'\xc3\xa8poca. _NEWLINE_Destacable va ser tamb\xc3\xa9 l\'ascensi\xc3\xb3 de Josep Boix, Josep Costa i Carles Balaguer el setembre de 1935, obrint una via directa a la pared nord-oest a l\'Encantat Petit. Itinerari que fou repetit un any m\xc3\xa9s tard per el fam\xc3\xb3s escalador itali\xc3\xa0 Emilio Comici pensant que era el primer._NEWLINE_Per la seva situaci\xc3\xb3, dintre del Parc Nacional, els Encantats s\xc3\xb3n contemplats cada estiu per un gran nombre de persones i han donat lloc a una de les m\xc3\xa9s conegudes imatges publicit\xc3\xa0ries dels Pirineus._NEWLINE_Altrament, s\xc3\xb3n nombrosos els alpinistes o escaladors que intenten algunes de les vies normals de pujada. La m\xc3\xa9s concorreguda \xc3\xa9s la de l\'Encantat Gran per la Valleta Seca i el coll S, amb una graduaci\xc3\xb3 de "poc dif\xc3\xadcil", encara que amb trams for\xc3\xa7a aeris i perillosos. L\'Encantat Petit es puja habitualment des de l\'enforcadura, per\xc3\xb2 l\'ascensi\xc3\xb3 d\'aquests cent metres requereix escalar (passos de IV), ja que es tracta d\'una paret de forta verticalitat i en roca no gaire segura. El descens es fa per la mateixa via de pujada._NEWLINE_A l\'hivern o a la primavera \xc3\xa9s freq\xc3\xbcent la realitzaci\xc3\xb3 d\'ascensions per l\'espectacular Canal Central fins a la bretxa que separa ambdues puntes. El pendent mitj\xc3\xa0 \xc3\xa9s d\'uns 50\xc2\xb0 i, si la qualitat de la neu \xc3\xa9s l\'adequada, presenta dificultats nom\xc3\xa9s al moment de la sortida a l\'enforcadura, on les roques \xe2\x80\x93ja prou dif\xc3\xadcils\xe2\x80\x93 acostumen a ser-hi cobertes de gel. El descens es fa per la via normal de l\'Encantat Gran.'